題曾無疑飛龍飲秣圖
作者：戴復古
朝代：宋

paragraphs: 雲巢示我良馬圖，一騎欲水一騎芻。
竹批雙耳目摇電，毛色純一骨相殊。
何人貌此真權奇，筆端疑有渥洼池。
駑駘當用驊騮老，贏得畫圖人看好。
盆中飲，槽中秣，無用霜蹄空立鐵。
何如渴飲長城濠上波，饑則飽喫天山禾。
振首長鳴載猛士，龍荒踏碎犬羊窠。